google/wiki40b huggingface dataset:
Søndre Hella

Søndre Hella er en del av området Hella, som ligger vest på Nøtterøy i Færder kommune. I tillegg til å være et populært tur- og badeområde, er Søndre Hella også kjent for å ha et av de største gravfeltene i Vestfold. Haugene og røysene stammer sannsynligvis fra yngre jernalder (ca. 500–1000 e.Kr.). Det er også mulig at det fins mindre graver i området som stammer helt fra eldre jernalder (400 f.Kr.–500 e.Kr.).

Gravene

Det har i alt blitt registrert rundt 25 graver i området. Tre av dem ligger oppe på et platå, mens resten ligger nede ved badestranda. På platået ligger også det som kalles «Fandens spillebord», en svær steinblokk som ligger oppå noen mindre steinblokker. Man vet ikke om dette har blitt til på naturlig måte eller om steinblokka har blitt lagt slik av mennesker. Uansett er det sannsynlig at «Fandens spillebord» har forbindelse med gravfeltet, enten ved at gravfeltet har blitt lagt til nettopp dette stedet på grunn av den spesielle steinformasjonen, eller at steinene har blitt lagt slik av de lokale innbyggerne etter at området hadde fått tildelt sin funksjon som gravfelt.
Noen av gravhaugene er rundhauger, med en diameter på opptil 15 meter og en høyde på 2 meter, og med store steiner lagt rundt seg som en fotkjede. Andre er lavere og har store steinblokker i sentrum. Det er også noen av gravene som så vidt synes over bakken.

Innholdet i gravene

Det har tydelig forekommet plyndring av flere av gravene. Dette gjelder utvilsomt tre av dem, og kanskje også flere. Ingen av gravene er imidlertid undersøkt arkeologisk. I 1916 skrev skattefogd P. Holmesland i et brev til Universitetets Oldsakssamling i Oslo at han hadde sett en samling gravhauger i dette området, men det ble ikke foretatt noen undersøkelser. Gravfeltet ble registrert offisielt først i 1960-årene.
Man kan allikevel si med sikkerhet at gravene inneholder personer med høy status fra en større gårdsenhet. De kan også ha fått med seg gjenstander i grava, sannsynligvis for det meste personlig utstyr som våpen, redskaper og smykker.
Det er ikke funnet rester etter gårder i Søndre Hella. Man tror derfor at gravfeltet har tilhørt en av de eldste gårdene midt på øya, Sandvin. Dette kan imidlertid ikke bekreftes uten grundige registreringer og undersøkelser i området.

Restaurering

På begynnelsen av 1990-tallet ble det foretatt en restaurering av gravfeltet, med bevilgninger fra Miljøverndepartementet. Området var betydelig gjengrodd, og i restaureringa fjerna man busker og kratt, samt flere trær, blant annet alle grantrærne, som ikke hørte hjemme i jernalderlandskapet. Man lot imidlertid enkelte trær stå igjen, deriblant hasselbusker, kirsebærtrær og villapal. Formålet med restaureringa var å få gravfeltet til å komme mer til syne, og at landskapet skulle bli mer likt slik det så ut i jernalderen. Fjerninga av trærne har også forhindra at røttene skal ødelegge fornminnene ytterligere.
Rainer Salzgeber

Karriere

Salzgeber markerte seg for første gang i internasjonal sammenheng under junior-VM 1985 i Jasná, der han tok gull i slalåm og i kombinasjonen.
Under OL 1992 i Albertville kom han på 15.-plass i super-G og ble nr. 7 i storslalåm. 10. februar 1993 kom så karrierens største øyeblikk med sølvmedaljen i storslalåm i verdensmesterskapet i Morioka.
Et par uker senere (27. februar) falt han i utforløypa i Whistler Mountain og pådro seg skader i bl.a. høyre kne. Han gjorde imidlertid et vellykket comeback den etterfølgende sesongen, da han oppnådde sin første pallplassering i verdenscupen, tredjeplassen i storslalåmrennet i Crans-Montana. Under OL 1994 i Lillehammer havnet han like utenfor seierspallen i storslalåm, der han ble nummer fem. Under VM 1997 in Sestriere kom han på 9.-plass i storslalåm, og i 1999 i Vail ble han nr. 16 i super-G.
I verdenscupen ble han nummer to i storslalåmrennet i Vail 1997 og i super-G i Schladming i 1999. Han var også delaktig i den historiske østerrikske triumfen i super-G-rennet i Innsbruck 21. desember 1998, der Østerrike la beslag på de ni øverste plassene på resultatlisten.

Øvrige meritter

Salzgeber ble østerriksk mester i alpin kombinasjon i 1990 og 1991, og vant super-G-tittelen i 1995.
Itatiaia nasjonalpark

Itatiaia nasjonalpark (Parque Nacional de Itatiaia) er en nasjonalpark i Brasil. Parken ligger på grensen mellom delstatene Rio de Janeiro og Minas Gerais og ble etablert 14. juni 1937. Den er dermed landets eldste nasjonalpark og dekker et område på 300 km². «Itatiaia» betyr «fjell med mange pinakler» på tupi-språket.
Itatiaia dekker deler av fjellområdet Mantiqueira hvor man også finner Pico das Agulhas Negras på 2 878 meter og som er Brasils tredje høyeste fjell. Nasjonalparken er omkranset av naturreservatet Mantiqueira, som danner en økologisk buffersone for nasjonalparken. I parken lever det om lag 250 ulike fuglearter, noe som gjør at den er populær for fugletittere. Parken brukes også av fjellvandrere og fjellklatrere. 
Den nås lettest ved å følge hovedveiforbindelsen Via Dutra mellom São Paulo og Rio de Janeiro. Hovedinngangen til parken er i nærheten av Itatiaia by. En annen inngang ligger høyere opp og brukes av de som ønsker å komme nærmere Pico das Agulhas Negras.
Jørgensdag

Jørgensdag (23. april) er en minnedag som er avmerket på den norske primstaven som et kors eller en hest. Markeringen er til minne om Sankt Georg (også kjent som Sankt Georg av Kappadokia, Sankt Jøran og Sankt Jørgen), som etter legenden bekjempet en drage. Han ble deretter katolsk helgen som led martyrdøden under kristenforfølgelsene på begynnelsen av 300-tallet.
Vestvannene

Vestvannene, eller Vestvatna, er en betegnelse på innsjøene Bandak, Kviteseidvatnet (med Sundkilen) og Flåvatn i Skiensvassdraget. Navnet har sannsynligvis oppstått ved at det er blitt brukt av skippere og mannskap på passasjer- og lastebåtene som trafikkerte kanalene i vassdraget, Bandak–Norsjøkanalen og Norsjø–Skienkanalen, som i dag utgjør Telemarkskanalen.
James Tissot

Liv og arbeid

Jacques-Joseph Tissot ble født i den franske byen Nantes. Han lærte malerkunst ved École des Beaux-Arts i Paris under Ingres, Flandrin og Lamothe, og debuterte ved Parissalongen 23 år gammel. 
Tissot kjempet i den fransk-prøyssiske krigen. Mistenkt for å være en communard, en som støttet Pariskommunen, flyktet han til London. Her studerte han gravering hos Seymour Haden, og tegnet karikaturer for Vanity Fair. Påvirket av Manet og Alfred Stevens malte Tissot portretter og sjangerbilder med motiv fra sosieteten. 
Senere festet han seg ved religiøse motiv og holdt en tid til i Palestina. Tissot lagde rundt 700 akvareller med motiv fra Det nye testamente og livet til Jesus, der han skilte seg ut fra tidligere avbildinger ved å legge vekt på realistiske detaljer. Senere begynte han å illustrere Det gamle testamente, men døde under arbeidet, ved det franske klosteret i Buillon i Doubs.
Oahedemningen

Oahedemningen er en jordfyllingsdemning som ligger ved Missouri River i Sør-Dakota, like nord for byen Pierre, i USA. Den demmer opp innsjøen Lake Oahe (Oahesjøen) på 610 km², som er den fjerde største menneskeskapte innsjøen i USA. Anlegget ligger 130 km ovenfor Big Bend-demningen som skaper Lake Sharpe (Sharpesjøen)
Demningen er 75 meter høy. Selve jordfyllingen har et volum på 70,3 mill. m³, som er den åttende største i verden.
Installert kapasitet er 786 MW fordelt på syv turbiner à 112 MW. Demningen sørger også for drikkevann og flomkontroll. Anlegget var ferdig i 1967 og vedlikeholdes av Hæren. Anlegget oversvømmet områder som tilhørte cheyenne-indianerne.
Skolemålsparagrafen

Skolemålsparagrafen ble vedtatt av Stortinget i 1892. Her ble det slått fast at det var opp til skolestyrene i de ulike kommunene å avgjøre hva som skulle være opplæringsspråk i skolekretsene.
Walkman

Walkman er et varemerke som eies av Sony og brukes som navn på en rekke av selskapets bærbare musikkspillere. 
Den opprinnelige Walkman var en kassettspiller som kom på markedet i Japan 1. juli 1979. Senere har navnet vært brukt på Sonys bærbare CD-spillere (som først ble kalt Discman, men senere endret til Walkman), MiniDisc-spillere, MP3-spillere og mobiltelefoner produsert av Sony Ericsson.
Sony bestemte seg for å innstilte produksjonen av kasettwalkman i 2010 etter å ha solgt mer enn 2,2 milliarder enheter.
Watson Peninsula

Watson Peninsula er en smal halvøy, 3,7 km lang, mellom Macdougal Bay og Marr Bay på nordkysten av Laurie Island i Sør-Orknøyene. Den ble kartlagt i 1903 av Den skotske antarktisekspedisjonen under Bruce, som navngav den etter G.L. Watson som tegnet og omformet ekspedisjonsskipet «Scotia».
August Giacomo Jochmus

Militær karrière

Jochmus studerte militære fag Paris. Han reiste i 1827 til Hellas, der han tjenestegjorde som adjutant for general Richard Church (general) under den greske frigjøringskampen. Han ble kaptein som 20-åring, og arbeidet deretter for det greske militærvesenet.
I 1835 reiste han til Storbritannia, og dro deretter til den engelsk-spanske fremmedlegionen i Spania. Der ble han stabssjef for generalkvartermesteren, og i 1837 utnevnt til brigadegeneral, og ble sjef for et armékorps i Cantabria.
Etter slutten av borgerkrigen vendte han i 1838 tilbake til Storbritannia. Lord Palmerston sendte ham straks til Konstantinopel, for å forberede krig mot Syria. 
I 1840 ble han befordret som general foran høyporten. Han var da sjef for generalstaben for den forente tyrkisk-engelsk-østerrikske arme. Armeen kjempet mot Muhammad Ali Pasha av Egypt, og han var i november 1840 med på å erobre Akko.  Den østerrikske kontingent sto under kommando av viseadmiral erkehertug Friedrich. 
I desember 1840 tok han over kommandoen av den tyrkiske hæren. Osmanene hadde gitt ham tittelen pasja, en ære som til da var blitt få kristne til del. Etter avslutningen av krigen gikk han inn i det osmanske forsvarsdepartementet i Konstantinopel, og ble der til 1848.  
Han mottok den russiske Sankta Annas orden med briljanter. Fra sultanen og dronning Victoria mottok han en æressabel. 

Utenriksminister

Marsrevolusjonen i 1848 førte ham tilbake Tyskland. Riksforstander erkehertug Johann av Østerrike innsatte ham som utenriks- og marineminister. Da erkehertugen fratrådte i desember 1849, trakk Jochmus seg også tilbake fra det offentlige liv.
Han bosatte seg i Østerrike, der hans sønn gikk på kadettskole i Hainburg og Theresianische MIlitärakademie i Wien. Jochmus søkte i 1859 om å bli tatt opp i den østerrikske hæren. Han ble innrullert, men ble deretter aldri benyttet som offiser.  Etter freden ved Villafranca opphøyet keiseren ham til friherre med predikatet von Cotignola.
Oğuzhan Özyakup

Landslaget

Han ble tatt ut i Tyrkias EM-tropp til EM i Frankrike 2016.
HM Home Civil Service

Her Majesty’s Home Civil Service er det permanente byråkrati i Storbritannia som er tilsatt av kronen, og som har til oppgave å understøtte regjeringen, som består av et kabinett valgt av statsministeren i tillegg til administrasjonene i Wales og Skottland.
Alexios II Komnenos

Bakgrunn

Han var sønn av keiser Manuel I Komnenos og av Maria av Antiokia, datter av Raimund av Antiokia.

Keiser i navnet

Ved Manuel Is død i 1180 proklamerte Maria, som under navnet Xene var innesperret i et kloster, seg selv til rikets regent. Hun overlot oppfostringen av sønnen til en rådgiver, og overlot styret til protosebastos Alexios, en fetter av Alexios II. Han var antatt å være Marias elsker. 
Den unge Alexios og hans venner forsøkte å styrte keisermoren og protosebasten, og hans søster Maria, hustru til caesar Johannes, anstiftet til opprørske oppløp i hovedstadens gater. De pågikk til de ble slått ned den 2. mai 1182.
Andronikos I Komnenos klarte å dra fordel av denne uroen. Han rykket inn i Konstantinopel, og ble der mottatt med guddommelige æresbevisninger, og styrtet regentene. Hans ankomst ble «feiret» med en massaker på byens «latinere» (katolikker), fremfor alt på byens venetianske handelsfolk. Mange av latinerne hadde fryktet at noe var i gjære, og hadde flyktet sjøveien. Men mange var fremdeles i byen. Under massakren ble det ikke skjelnet mellom store og små: verken kvinner eller barn ble skånet, og latinske pasienter i hospitalsenger ble myrdet. Hjem, kirker og karitative instututter ble plyndret. Latinske geistlige fikk særlig oppmerksomhet, og Johannes, den pavelige legat, ble halshogd og hodet ble slept gjennom gatene etter halen til en hund.
Selv om Andronikos selv ikke hadde noen særlig anti-latinske holdninger, lot han massakren utspille seg uhindret. 
Andronikos tillot at Alexios ble kronet, men tvang ham samtidig til å sende sine venner i døden, likeså sin egen mor, sin søster og caesar Johannes, og nektet ham enhver innflytelse i offentlige anliggender.
Alexios' forlovelse fra 1180 med Agnes (Anna), datter av kong Ludvig VII av Frankrike, en ni år gammel jente, ble oppløst. Andronikos ble nå også formelt utropt til medkeiser. Kort tid etter, med begrunnelsen at det ikke var godt for riket å være under et todelt lederskap, lot han Alexios strypes ihjel med en buestreng. Han gav oppdraget om å utføre udåden til Stephanos Hagiochristophorites, hetaireiarken til Konstantinus Tripsychos og Theodorus Dadibrenos.
Under keiser Alexios II tid ble Det bysantinske rike invadert av den ungarske konge Béla III, og tapte Syrmia og Bosnia til Kongedømmet Ungarn i 1181; senere ble Dalmatia tapt til Venezia. Kilij Arslan II invaderte riket i 1182, og han beseiret bysantinerne ved beleiringen av Cotyaeum, med den følge at riket også mistet Cotyaeum og Sozopolis.
Irving Shulman

Biografi

Irving Shulman ble født 21. mai 1913 i Brooklyn i New York. Boken hans The Amboy Dukes fra 1947 handlet om livene til en gruppe jødiske kriminelle tenåringsgutter i Brooklyn under andre verdenskrig. Den solgte fem millioner utgaver, og førte til at Shulman fikk jobb som manusforfatter for Warner Bros. De to oppfølgerbøkene, Cry Tough! og The Power Brokers, handlet om de videre livene til noen av personene som overlevde i den første boken. Shulman var med på å tilrettelegge manuset til filmen Rotløs ungdom med James Dean i hovedrollen. På 1960-tallet skrev han biografier om Jean Harlow og Rudolph Valentino. Shulman døde 23. mars 1995 i Sherman Oaks i California av Alzheimers sykdom.
Mr. Olympia

Mr. Olympia er en internasjonal konkurranse for kroppsbyggere som avholdes hvert år av International Federation of BodyBuilders (IFBB). Vinneren blir ansett som den fremste kroppsbyggeren blant alle profesjonelle utøvere.
Konkurransen ble startet av Joe Weider for at Mr. Universe-vinnerne skulle få fortsette å konkurrere og tjene penger på sin idrett. Den første Mr. Olympia-konkurransen gikk av stabelen den 18. september 1965, i «Brooklyn Academy of Music» i New York. 
Rekorden i flest antall seire er åtte, som holdes av Lee Haney (1984–1991) og Ronnie Coleman (1998–2005).
Fra 1999 har konkurransen blitt avholdt i Las Vegas, USA.
Filmen Pumping Iron (1977), viste noen av deltakernes forberedelser foran Mr. Olympia 1975, og hjalp til med å starte karrierene til Arnold Schwarzenegger og Lou Ferrigno.
Den tilsvarende konkurransen for kvinner kalles Ms. Olympia.
Clytocera

Utseende

Middelsstore, slanke, svarte trebukker med lyse tegninger. Artene kan minne noe om vepser. De er svarte med hvit- eller gulaktige tegninger. Antennene er spinkle, vanligvis lengre enn kroppen. Pronotum er tønneformet, omtrent så langt som bredt. Dekkvingene er jevnbrede. Beina er lange og slanke.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er vidt utbredt i Asia, fra India i vest til Taiwan i øst.
Bryting under samveldelekene 1978

Bryting under samveldelekene 1978. Bryting var en av flere sporter under de ellevte samveldelekene som ble arrangert i Edmonton i Canada i perioden 3. til 12. august 1978. Det var ellevte gangen som bryting var med på programmet i Samveldelekene. I lekene i 1978 ble det konkurrert i ti vektklasser i bryting, kun for menn. Canada ble beste nasjon med seks gullmedaljer foran India med tre.
ISO 3166-2:LR

ISO 3166-2:LR er Liberias del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Liberia er det definert koder for 15 fylker.
Hver kode består av to deler, atskilt av en bindestrek. Første del er LR, ISO 3166-1 alfa-2-koden for Liberia. Andre del er to bokstaver.
Mahmood Amiry-Moghaddam

Priser og utmerkelser

Mahmood Amiry-Moghaddam ble tildelt Anders Jahres medisinske pris for yngre forskere i 2008. Prisen ble overrakt av kong Harald.
Mahmood Amiry-Moghaddam er en engasjert samfunnsdebattant og menneskerettighetsforkjemper. Han mottok menneskerettighetsprisen Amnestyprisen for 2007 for sitt engasjement i menneskerettighetsbrudd i Iran.
Tennis under Sommer-OL 1912 – Mixed double innendørs

Resultater

Fick og Setterwall vant bronse.
Tern Island (Hawaii)

Historie

Etter slaget ved Midway bygget den amerikanske marinen en marinebase på Tern Island. Øya var stor nok til å bygge en 1 005 meter lang flystripe. Stasjonens viktigste funksjon var som en nødlandingsplass for fly som fløy mellom Hawaii og Midwayøyene. Den opprinnelige rullebanen og noen av bygningene står fortsatt.
Marinebasen ble operert  fra 1942 til 1946, og en U.S. Coast Guard-stasjon var i drift fra 1952 til 1979. I 1969 visket en ]tsunami ut mye av stasjonen, og den måtte bygges opp på nytt.
En Piper PA-20 Pacer har landet over 600 ganger på Tern-Øya. Det er vanligvis månedlig fly til Honolulu med post, men tyngre last kommer vanligvis sjøveien. Et annet alternativ er post, enten via satellitt-telefon eller øyas bredbånd internett-tilkobling.
De gamle U.S. Coast Guard brakker brukes fortsatt inn i det 21. århundre. Oppgraderinger inkluderer opprydding av gammelt avfall, forbedrede vanntanker, og solenergi. Solenergi bruker omvendt osmose som kan produsere 1 200 liter ferskvann om dagen. Det er også en diesel generator med en 500-gallon tank.
Cante Alentejano

Cante Alentejano («Alentejo-sang») er en polyfon sangsjanger fra Alentejo i Portugal. Sammen med fado er den en av Portugals særegne sjangre. Begge er inntatt på UNESCOs liste over immateriell kulturarv. I Cante Alentejano fremføres lyrikk a cappella av amatørkor på opp til 30 personer, ofte rene mannskor. Sangen følger et fast skjema: Sangen innledes med fire verselinjer av en mørk solostemme, deretter gjentas melodien av en lysere stemme før hele koret synger med. Sangen er preget av særegne melodier og tekster. Tradisjonen er stadig levende i Alentejo og overføres fra eldre utøvere til ny generasjoner i praktiske korøvinger. Sangerne møtes i egne klubber eller på lokal kafeer og barer. Serpa kommune tok initiativet til å få Cante oppført på UNESCOs liste.
«Grândola, Vila Morena» av Zeca Afonso er en av kjente sangene i denne stilen. Den ble brukt som hemmelig signal under Nellikrevolusjonen i 1974 og har siden vært et kjent symbol på demokratiseringen og politisk protest.
Sergio Trefaut vant i 2014 prisen for beste portugisiske film på Lisboa filmfestival for dokumentaren Alentejo, Alentejo om denne sangtradisjonen. Cante Alentejano ble lenge ansett som trist og kjedelig, på 2000-tallet har den fått økt popularitet og status (slik fado har fått) særlig etter UNSECO-anerkjennelse i 2014. Det er usikkert hvordan stilen har oppstått - greske, jødiske og mauriske påvirkninger har vært foreslått av musikkforskere.  Gregoriansk sang har også blitt foreslått som et mulig opphav. Opprinnelig ble det trolig sunget ved sosiale sammenkomster eller uformelt blant gårdsarbeidere, fra 1926 var det faste kor først i São Domingos så i Serpa. I 2014 var det anslagsvis 150 kor i Alentejo.
Utdanningsvalg

Utdanningsvalg er et skolefag på ungdomstrinnet i Norge. Det har et omfang på 113 timer. Elevene skal prøve ut minst to utdanningsprogram i den videregående opplæringen. Ordningen innebærer et samarbeid mellom grunnskoler og videregående skoler, både på studieforberedende – og yrkesfaglige utdanningsprogram. Elevene får ikke karakter, men «deltatt» i faget.
Utdanningsvalg skal bidra til å skape helhet og sammenheng i grunnopplæringen og knytte grunnskole og videregående opplæring bedre sammen. Å få prøve ut interesser og bli bevisst egne evner og anlegg kan bidra til at flere foretar mer kunnskapsbaserte valg av utdanning og yrke. Faget skal bidra til økt forståelse av arbeidslivets krav om kunnskap og kompetanse og bidra til å skape grunnlag for entreprenørskap.
Opplæringen skal gi elevene erfaring med innhold, oppgaver og arbeidsmåter i ulike utdanningsprogram i videregående opplæring og aktuelle yrker. Elevene skal gis mulighet til praktisk aktivitet og fordypning i fag. Opplæringen i faget skal legge til rette for at den enkelte elev kan få prøve ut og reflektere over sine valg.
Opplæringen skal legge til rette for bruk av hensiktsmessige arbeidsformer, både i skole og arbeidsliv, og for bruk av ulike læringsarenaer som kan gi bred faglig tilnærming gjennom kontakt og samarbeid med videregående skoler og arbeids- og næringsliv. Faget skal legge grunnlag for videre opplæring, arbeid og livslang læring.
Parapoecilophila

Levevis

Artene holder til i tropisk skog.

Utbredelse

Arten er utbredt i Øst-Afrika.
Faizabad (distrikt)

Demografi

Ved folketellingen i 2011 var det 2 468 371 innbyggere i distriktet, mot 2 088 928 i 2001. Den urbane befolkningen utgjør 13,89 % av befolkningen.
Barn i alderen 0 til 6 år utgjorde 14,06 % i 2011 mot 18,31 % i 2001. Antallet jenter i den alderen per tusen gutter er 945 i 2011.
Tilfellet Torgersen

Tilfellet Torgersen er et skuespill skrevet av Jens Bjørneboe. Skuespillet er rekonstruert av aktstykker.
Skuespillet er basert på en virkelig straffesak (Torgersen-saken) mot Fredrik Fasting Torgersen som i 1958 ble dømt for mord. Bjørneboe mente at Torgersen var uskyldig. Fasting Torgersen levde helt til 18. juni 2015. Han sonet dommen, men hevdet hele livet at han ble utsatt for justismord.
Stykket ble satt opp på Teater Ibsen i 2007 i regi av Moqi Trolin.I rollene var Thomas Bye, Jonatan Filip, Kate Pendry, Anne Kokkin og Hauk Heyerdahl.
Fasting Torgersen overvar den fullsatte premieren sammen med Ståle Eskeland
Myanmars flagg

Myanmars flagg består av tre horisontale striper i gult, grønt og rødt, med en femtakket stjerne i midten. De tre fargene er ment å symbolisere henholdsvis solidaritet, fred og ro, og mot og besluttsomhet. Flagget ble innført 21. oktober 2010 for å erstatte det sosialistiske flagget som hadde vært i bruk siden 1974.
Endring av flagget ble foreslått under en grunnlovsgivende forsamling 10. november 2006. Det nye flagget ville ha tre horisontale striper i grønt, gult og rødt, med ei hvit stjerne i stangsida av den grønne stripa. Den nåværende utførelsen ble fremma i september 2007, og har fargene i en annen rekkefølge enn i forslaget fra 2006, og ei større stjerne i midten. Samme rekkefølge på fargene ble brukt i Burmas flagg under japansk okkupasjon, med da med kongefamiliens emblem, en påfugl, i midten.
Det gamle flagget besto av en rød flaggduk med en blå kanton med et emblem i hvitt. Emblemet besto av et tannhjul med et risaks over. Dette symboliserte industri og jordbruk. Rundt det hele sto fjorten hvite stjerner, én for hver av Burmas delstater og distrikter. Stjernene symboliserte enhet og likeverd mellom landets delstater og distrikter. Flaggets røde farge sto for mot, den blå for fred og det hvite for renhet. Flaggets størrelsesforhold var 5:9, men 2:3 og 6:11 ble også brukt. Dette flagget ble innført 4. januar 1974, og var en modifikasjon av flagget som ble innført ved uavhengigheten i 1947. Dette var også rødt og blått, men hadde et annet merke i kantonen: Ei stor hvit stjerne omgitt av fem mindre. Symbolikken var her knyttet til de viktigste etniske gruppene i landet.

Orlogsflagg

Som orlogsflagg fører Burma et flagg helt forskjellig fra nasjonalflagg. Flaggduken i orlogsflagget er hvit. Kantonen er rød og har en hvit stjerne. I flaggets frie ende er det plassert et blått anker.